জেট এয়ারওয়েজের প্রাক্তন পাইলটের কাছ থেকে এবার আইনি নোটিশ পেলেন হরভজন সিংহ। প্রায় দু’মাস আগে জেট এয়ারওয়েজের পাইলট ব্রান্ড হোসেলিনের বিরুদ্ধে বর্ণবিদ্বেষী মন্তব্য করার অভিযোগ এনেছিলেন স্বয়ং হরভজন সিংহ। ভাজ্জি অভিযোগ জানিয়ে বলেছিলেন যে, ডোমেস্টিক ফ্লাইটে ব্রান্ড হোসেলিন এক ভারতীয় মহিলা যাত্রীর বিরুদ্ধে বর্ণবিদ্বেষী মন্তব্য করে অপমানজনক মন্তব্য করেন। এরপর হরভজন টুইট করেও নিজের ক্ষোভ প্রকাশ করেন।

এই বিষয়ে অন্যান্য খবর

ফের ধোনি বনাম ভাজ্জি! দলে জায়গা না পেয়ে ধোনিকে এ কী বললেন হরভজন!
কোহলির দলে আর জায়গা হবে না। হরভজন এ বার নতুন পেশায় যাচ্ছেন?


হরভজনের অভিযোগের পরেই জেট এয়ারওয়েজ কর্তৃপক্ষের তরফে ছাঁটাই করে দেওয়া হয় অভিযুক্ত পাইলটকে। চাকরি খোয়ানোর পরেই আইনি জেট এয়ারওয়েজ ও হরভজন সিংহের বিরুদ্ধে আইনি লড়াইয়ের প্রস্তুতি নেন ব্রান্ড হোসেলিন। তাঁর আইনজীবী সমিত শুক্ল সর্বভারতীয় সংবাদমাধ্যমে বলেন, ‘‘দুই তরফেই মামলা করা হয়েছে। প্রথমত, জেট এয়ারওয়েজ কর্তৃপক্ষ পূজা ও যতীনের (যে দুই যাত্রীর বিরুদ্ধে বর্ণবিদ্বেষী মন্তব্য করা হয়েছে বলে অভিযোগ) ভুয়ো অভিযোগের ভিত্তিতে আমার মক্কেলকে ছাঁটাই করেছে। অন্যদিক হল, হরভজন যেভাবে অনৈতিকভাবে যাত্রীদের ঝামেলায় হস্তক্ষেপ করেছেন, তাই নিয়ে।’’

হরভজনের সেই বিতর্কিত টুইট
পাশাপাশি তিনি বলেন, ‘‘যাতে সঠিক পদক্ষেপ নেওয়া হয় সেইজন্য তিন জন এবং জেট এয়ারওয়েজের বিরুদ্ধে মানহানির মামলা করা হয়েছে।’’ সংশ্লিষ্ট ঘটনায় হরভজন ও জেট কর্তৃপক্ষ-এর তরফ থেকে এখনও বিবৃতি পাওয়া যায়নি।
প্রসঙ্গত, হরভজনের বিরুদ্ধে অভিযোগ, তিনি ফ্লাইটে না থাকলেও স্পর্শকাতর বিষয় নিয়ে মুখ খুলেছেন। হরভজন টুইট করে জানিয়েছিলেন, ‘‘এই ব্রান্ড হোসেলিন আমার দেশের দুই যাত্রীকে বলেছেন, তোমরা আমার বিমান থেকে নেমে যাও। অথচ উনিই আমাদের দেশে উপার্জন করতে এসেছেন।’’ অন্য এক টুইটে ভাজ্জি লিখেছিলেন, ‘‘পাইলট শুধুমাত্র একজন বর্ণবিদ্বেষীই নন, একজন মহিলার পাশাপাশি একজন প্রতিবন্ধীকেও অপমান করেছেন।’’ ৬ এপ্রিলের এই ঘটনার পরেই সরিয়ে দেওয়া হয় পাইলটকে। হরভজন পরে বলেছিলেন, তিনি ফ্লাইটে না থাকলেও ফেসবুক থেকে ঘটনাটি জানতে পেরেছিলেন।